作者:李白
標題:送韓準、裴政、孔巢父還山
內容:獵客張兔罝，不能掛龍虎。所以青雲人，高歌在巖戶。韓生信英彥，裴子含清真。孔侯複秀出，俱與雲霞親。峻節淩遠松，同衾臥磐石。斧冰嗽寒泉，三子同二屐。時時或乘興，往往雲無心。出山揖牧伯，長嘯輕衣簪。昨宵夢裡還，雲弄竹溪月。今晨魯東門，帳飲與君別。雪崖滑去馬，蘿徑迷歸人。相思若煙草，曆亂無冬春。